Questa rimnada da gieus sa drizza en emprima lingia a l’instrucziun en scola. Singuls gieus èn però tuttavia er adattads per giugar cun amias ed amis durant il temp liber. I vegnan preschentads gieus da pleds e da cifras, gieus da memoria e da malegiar, gieus da moviment e per en il liber, gieus da gruppa e gieus tuts cunter tuts.

Las instrucziuns da gieu derivan dals cudeschs da lingua da la scola primara (da ‹Puntinas›, 2. classa, fin ‹Sgurdins›, 6. classa). Per ina part dals gieus èn necessaris models da copiar ch’èn cuntegnids en ils meds correspundents. Ina segunda gruppa da gieus sa basa sin dumondas u chartas ch’ins po crear sez (pia independentamain dals models da copiar). Ina buna part dals gieus funcziuna però be uschia, na dovra pia nagin material accumpagnant. Ils singuls gieus vegnan preschentads en successiun alfabetica.

Commis

Commis è in gieu da cartas per dus fin quatter scolars. Las cartas ch’èn nudadas cun pleds e cun il dumber da puncts vegnan maschadadas. Mintga scolar survegn otg cartas ed almain quatter strivlas da folia transparenta (da preferenza colurada). Il rest da las cartas resta sin il mantun cun il chau engiu. Mintga scolar emprova da far ina frasa correcta cun l’agid da sias cartas e da tschentar quella frasa davant el. Cun la strivla da folia marchescha el sia frasa sin las cartas (cf. illustraziun).

Sch’ins dumbra ensemen ils puncts sin las cartas da la frasa, sto il scolar cuntanscher en quest’emprima runda almain 19 puncts. In suenter l’auter preschenta mintga scolar sia frasa ed ils ulteriurs scolars controlleschan la correctadad da las frasas. Sch’ils scolars èn malsegirs, dumondan els la scolasta. Sch’in scolar na po betg furmar ina frasa d’almain 19 puncts, na dastga el betg tschentar ils pleds sco frasa davant el e sto prender si ina carta dal mantun. El spetga fin ch’el è puspè vidlonder ed emprova lura anc ina giada da furmar ina frasa, questa giada cun l’agid da la carta ch’el ha prendì dal mantun. Ils scolars ch’han gia preschentà ina frasa correcta da 19 puncts ston en la proxima runda tschentar almain ina carta, quai cun furmar ina nova frasa u cun cumplettar l’atgna frasa u quella d’in conscolar. Sche quai n’è betg pussaivel, sto il scolar prender si ina carta dal mantun e spetgar fin ch’el è puspè vidlonder. Las cartas da joker pon ins duvrar per in pled tenor plaschair e las frasas correctas restan sin maisa fin ch’il gieu è a fin.

Gudagnà il gieu ha il scolar ch’ha pudì tschentar tut sias cartas e n’ha naginas cartas pli enta pugn. Ils ulteriurs scolars ston en quest mument dumbrar ils puncts da las cartas ch’els han anc adina en lur mauns. Quests puncts èn puncts da chasti. Segund è il scolar cun ils pli paucs puncts da chasti e pers il gieu ha il scolar cun ils pli blers puncts da chasti.

Domino

In domino è in gieu da cartas che vegn giugà en gruppas da trais. Las cartas vegnan maschadadas e mintgin survegn trais cartas, il rest vegn mess sin ina pluna. In scolar metta ina carta sin maisa. In suenter l’auter ston ils scolars metter vi da la cartas sin maisa ina carta che va a prà uschia ch’i dat ina serp da cartas. Sch’in scolar na po betg metter ina carta, sto el trair ina da la pluna e – sche quella è adattada – metter ella sin maisa. Il scolar ch’ha sco emprim pudì metter giu tut las cartas ha gudagnà.

Varianta

Domino tactil: Duas chaussas vegnan mintgamai tatgadas/colliadas ina cun l’autra. Quests pèrs vegnan lura repartids sin ils giugaders. Mintga giugader metta lura in suenter l’auter in da ses pèrs entamez vi dad in auter pèr ch’ha la medema chaussa (crap – crap). Gudagnà ha il giugader ch’ha pudì metter sco emprim tut sias chaussas.

Duel da verbs

Quai è in gieu per dus giugaders. Ins dovra ina tavla da gieu, in dat, sis umets d’ina colur e sis umets d’in’autra colur. Mintga giugader metta ses sis umets sin ils champs cun ils pronoms. La finamira da quest gieu è da cuntanscher tschella vart cun tut ils sis umets. Ils giugaders bittan il dat en roda e tramettan uschia in da lur umets sin via vers l’autra vart. Pir cura che tut ils sis umets han bandunà la partenza, dastgan ins cuntinuar cun in dals umets. Tgi ch’ha bittà in da sis dastga anc ina giada bittar il dat. Sin mintga champ sto il verb vegnir conjugà tenor il pronom inditgà. Sch’il giugader po conjugar quel correctamain (l’adversari controllescha), dastga el restar sin quest champ. Sche quai n’è betg il cas, sto el returnar al proxim champ ch’è liber e conjugar là anc ina giada il verb, sa chapescha cun il nov pronom. Quai sto vegnir repetì fin ch’ina furma da verb è correcta. Interessant vegni, sche umets dad omadus giugaders s’entaupan sin ils medems champs. Sch’in giugader vegn numnadamain da cuntanscher il medem champ sco ses adversari, po el trametter quel enavos a la partenza. L’adversari sto en quest cas puspè bittar il dat per bandunar la partenza.

Gieu da l’alfabet

Quest gieu pon ins dar en differentas furmas. L’idea da basa dal gieu è l’alfabet. Cun ils singuls bustabs (ch’èn avant maun sin fegls laminads) furman ils scolars pleds existents. La scolasta di alura in pled ed ils scolars – mintgin cun in bustab enta maun – ston sa metter en ina retscha davant la classa, per che quella vesia il resultat.

Variantas

Ins po far il gieu da l’alfabet sco engiavinera, per exempel: «Tge è la pli gronda citad dal chantun Grischun?» ed ils scolars ston alura furmar il pled ‹CUIRA›.

La scolasta po era reparter sulettamain singuls bustabs e betg l’entir alfabet.

Ins po era dar il gieu senza ch’ils scolars dastgian discurrer in cun l’auter. Ils bustabs vegnan tatgads sin il dies dals scolars ed els furman alura sco gruppa in pled.

Il gieu po vegnir giugà sin temp u sco furma da concurrenza tranter duas gruppas.

Ins po era far il gieu en furma da ‹Scrabble›. Ils bustabs ston vegnir plazzads giun plaun en furma da pleds cruschads. Gudagnà han quels ch’han pudì furmar pleds entirs cun tut ils bustabs.

Gieu da ballape

Il gieu vegn giugà en duas gruppas. Ils scolars da mintga gruppa stattan en ina retscha in davos l’auter. L’emprim scolar da mintga retscha tegna ina balla en ses mauns. Quel scolar che manegia da savair la resposta lascha crudar la balla per terra. Sche la resposta è correcta, survegn sia gruppa in punct e la scolasta sposta il magnet en direcziun dal gol dals adversaris.

Sche la resposta è faussa, survegnan ils adversaris quest punct ed il magnet vegn spustà en l’autra direcziun. Uschia èsi pussaivel da far in gol e da gudagnar la partida. La gruppa ch’ha fatg ils pli blers gols ha gudagnà.

Gieu da las puschas

Il scolast parta la classa en duas gruppas. Ina gruppa èn ils stgilats ch’emprovan d’engular las puschas che l’autra gruppa ha en ses gnieu. Per mintga tur dastga in scolar dentant prender cun el sulettamain ina puscha. L’autra gruppa emprova d’impedir quai cun tuttas forzas, dentant senza far mal in a l’auter. Quantas puschas ha l’emprima gruppa pudì engular suenter 2 minutas? Dumbrar las puschas e midar las rollas.

Gieu dals dats

Il scolast reparta il model da copiar ed ils scolars zambregian in dat da verbs. Il gieu dals dats vegn dà en gruppas da dus. Ultra dal dat da verbs dovr’ins in ulteriur dat cun dumbers da 1–6. Ils dumbers 1–6 correspundan als pronoms persunals (1 = jau, 2 = ti, 3 = el/ella, 4 = nus, 5 = vus, 6 = els/ellas). In scolar bitta ils dus dats e furma cun il verb en l’infinitiv ed il pronom la furma conjugada dal verb, per exempel ‹far› e ‹4 = nus› dat la furma ‹nus faschain›. In auter scolar controllescha e sche la furma è correcta barattan els las rollas.

Gieu dals dis da l’emna

La scolasta elegia set scolaras e scolars che vegnan davanttiers. Mintgin dad els è in di da l’emna, pia GLINDESDI, MARDI, MESEMNA e.u.v. Ils scolars sa cumportan alura sco roboters che van per la stanza da scola enturn. Sch’ins dat ad in dals scolars sin il givè dretg, repeta il scolar adina il di da l’emna ch’el represchenta («glindesdi, glindesdi, glindesdi...»). Per far ch’il scolar chala da dir il num dal di da l’emna ston ins dar cun il maun sin ses givè sanester. Dus ulteriurs scolars survegnan en quella situaziun l’incumbensa da plazzar ils set scolars en ina retscha tenor la dretga successiun dals dis da l’emna. Ils roboters stattan airi, uschespert ch’ins tutga lur chau.

Varianta

Quest gieu pon ins era dar cun duas gruppas da mintgamai nov scolars (set per ils dis da l’emna e dus scolars per diriger l’acziun). Las gruppas dattan ina encunter l’autra sin temp.

Gieu da dissegn

La scolasta fa duas gruppas da scolars. Communablamain vegn decidì, tge ch’ins vul dissegnar (p.ex. um da naiv, flur, tgiralla). Ils scolars stattan en lingia in sper/in davos l’auter. La scolasta fa dumondas. Da mintga gruppa dastga l’uffant che stat il pli davant da la lingia respunder il pli svelt pussaivel a la dumonda da la scolasta. Quella gruppa da l’uffant che respunda sco emprim, dissegna ina part dal maletg, per exempel ina part da la flur. Gudagnà ha quella gruppa ch’ha finì il dissegn sco emprima.

Gieu dal dragun

La scolasta dissegna in grond dragun vi da la tavla (ubain in auter animal, p.ex. ina balena, in crocodil) e singuls stritgs per ils bustabs d’in pled tschertgà. Ils scolars pon alura dir bustabs per chattar il pled. Sch’in bustab fa part dal pled, emplaina la scolasta la largia cun il bustab. Sche quai n’è betg il cas, ‹maglia› il dragun il bustab, quai vul dir la scolasta scriva il bustab en il venter dal dragun. Sch’ils scolars chattan il pled avant ch’il dragun ha maglià 7 bustabs, han els gudagnà. Sch’els dovran dapli temp, han els pers ed il dragun ha gudagnà.

Varianta

Per evitar ch’ils scolars clomian simplamain insatge senza studegiar, ‹maglia› il dragun uffants che din in bustab ch’è gia scrit en il venter dal dragun, quai vul dir ch’il scolast scriva il num da l’uffant en il venter dal dragun. La proxima giada che l’uffant è londervi, po el per exempel sa deliberar or dal venter dal dragun cun engiavinar in bustab gist.

Gieu dal spazzachamin

Tut las cartas vegnan repartidas sin tut ils uffants. Ils uffants prendan en maun las cartas uschia che tschels uffants na las vesan betg (sco per dar jass). Sch’insatgi ha gia duas cartas cun il medem simbol en il chantun, po el metter giu sin maisa quellas cartas. El mussa las cartas a tschels uffants e di tge ch’è dissegnà sin quellas. En roda dastgan ils uffants ussa trair mintga giada ina carta da lur vischin. Mintga giada ch’in uffant ha in pèr, po el metter quel sin maisa. Tgi che po metter giu sco emprim tut las cartas ha gudagnà. Quel ch’ha il davos il spazzachamin enta maun ha pers.

Gieu da las sutgas

Tut ils scolars sesan cun lur sutgas en in rudè. Il scolast ha 24 cartas en ses maun. Sin mintga carta è nudada ina colur da chavels u ina colur dad egls. Il scolast prenda alura ina carta suenter l’autra e legia quai ch’è scrit, per exempel: ‹chavels brins›. Sinaquai pon tut ils scolars cun chavels brins rotar per ina sutga en il rudè. Sch’insatgi auter sesa gia sin la sutga, sto quest scolar seser sin la schanuglia da quel. Ins po sulettamain rotar, sche nagin na sesa sin l’atgna schanuglia. Gudagnà ha il scolar ch’ha fatg sco l’emprim ina runda e sesa puspè sin sia sutga. Durant quest gieu pon ils scolars controllar, sche lur conscolars roteschan endretg. Il medem mument ston els reagir, sche lur colur da chavels u dad egls vegn clamada. Quest gieu pon ins era far cun auters criteris sco per exempel ‹naziunalitads›, ‹colurs›, ‹professiuns›, ‹animals› e.u.v.

Gieu dals verbs

Il gieu vegn giugà en gruppas da quatter. Mintga scolar survegn tschintg cartas da verbs e dastga alura barattar ina carta cun in’autra da la pluna. Il gieu cumenza cun il pli vegl scolar da la gruppa. Il scolar bitta il dat e conjughescha in dals verbs ch’el tegna en maun cun il pronom persunal dumandà. La cifra inditgescha il pronom persunal che sto vegnir duvrà per conjugar (1= jau, 2 = ti, 3 = el/ella, 4 = nus, 5 = vus, 6 = els/ellas).

Tschels scolars controlleschan, eventualmain gida la scolasta tar verbs e furmas pli cumplitgadas. Sch’il scolar ha conjugà correctamain il verb, dastga el metter la carta entamez. Sch’el fa in sbagl, lura sto el salvar la carta e prender ina carta supplementara da la pluna. Il proxim scolar en la runda cuntinuescha. Gudagnà ha il scolar che n’ha sco emprim naginas cartas pli.

Hugo

La classa vegn partida en gruppas da quatter fin tschintg scolaras e scolars che sesan en in rudè. Mintga gruppa sa decida per in amulain, per exempel l’amulain da 7 (il meglier funcziunescha il gieu cun ils amulains da 6 fin 9). In suenter l’auter dumbran ils scolars da la gruppa da 1 fin 99, in scolar suenter l’auter numna mintgamai in dumber. Tar mintga dumber che tutga tar l’amulain tschernì (p.ex. 7, 14, 21, 28) sto il scolar ch’è vidlonder dir «Hugo» empè dal dumber. Sch’il scolar di il dumber empè dal pled «Hugo», ston el ed ils commembers da sia gruppa puspè cumenzar a dumbrar davent da nulla. Suenter diesch minutas preschenta mintga gruppa ses amulain en il plenum. Gudagnà ha la gruppa che vegn da dumbrar il pli lunsch senza far in sbagl.

Variantas

Ins po – sper ils dumbers da l’amulain – era remplazzar ils dumbers che cuntegnan il dumber tschernì tras il pled «Hugo», per exempel 7, 17, 27, 37, 47, 71, 72... tar il dumber 7.

Ins po era giugar quest gieu en il plenum. Il scolar che fa il sbagl croda lura ora.

Il pur vegn cun la furtga

Il gieu sa basa sin l’idea dal gieu ‹Sfundrar navettas› e vegn giugà en gruppas da dus. Il scolast copiescha per mintga scolar in plan dal gieu ed il fegl cun las figuras dal gieu. Cun la forsch taglian ils scolars ora ils animals ed ils purs. Dus scolars sesan in visavi l’auter cun mintgamai in plan dal gieu, dus sortiments d’animals e diesch purs cun ina furtga enta maun. Per evitar ch’ins vesia sin il plan da l’auter vegn construida ina paraid (p.ex. cun cudeschs, aissettas...) tranter ils dus giugaders.

Ils scolars decidan communablamain quants purs ch’els vulan duvrar en il gieu (min. 2, max. 5). Quest dumber da purs reparta mintga scolar tenor agen gust en la rait dal plan A. Il rest dal plan vegn emplenì cun animals or d’in sortiment. Il rest dals purs ed il segund sortiment vegnan mess da la vart per emplenir durant il gieu la rait dal plan B.

Durant il gieu datti la suandanta conversaziun: «Tge animal has ti sin a2?» L’auter scolar respunda cun numnar l’animal u cun far il viers da l’animal. Il scolar ch’ha fatg la dumonda po metter la carta da l’animal numnà en la rait da ses plan B. Il scolar po cuntinuar da dumandar fin ch’el tutga in champ cun in pur. En quest cas cloma tschel scolar «Il pur vegn cun la furtga!» e las rollas vegnan immediat barattadas. Il scolar ch’ha sco emprim tutgà tut ils animals ha gudagnà.

L’onda va en l’America

La scolasta cumenza cun l’emprima chaussa (ina part da la vestgadira) che l’onda prenda cun ella sin viadi. Ils scolars agiunteschan mintgamai in’autra chaussa, ston dentant l’emprim repeter tut quai ch’ils auters han gia menziunà. Tgi ch’emblida las chaussas menziunadas ordavant, vegn exclus dal gieu (u ils conscolars pon gidar el).

Lotto

Il scolast copiescha ils models da copiar cun las cartas e reparta a mintga scolar ina carta da lotto. Il scolast copiescha, laminescha e taglia ora ultra da quai las indicaziuns da temp e metta quellas en in satget. Sinaquai tira il scolast mintgamai in fegliet cun in’indicaziun da temp or dal satget e preschenta quel cun ils pleds: «Igl è las set e mesa.» Ils scolars controlleschan alura las uras sin lur carta da lotto. Sch’ina ura correspunda al temp preschentà, po il scolar colurar l’ura. Gudagnà ha il scolar ch’ha pudì colurar tut las uras sin sia carta (el cloma: «lotto»).

Memori

In gieu cuntegna cartas cun il pled da la part dal corp e cartas correspundentas cun il maletg da la part dal corp. Il scolar dastga mintgamai volver duas cartas. Sche quellas correspundan ina a l’autra, dastga il scolar salvar ellas e cuntinuar. Sche las cartas na correspundan betg, sto el puspè volver quellas ed il proxim scolar po empruvar. Tgi ch’ha chattà ils pli blers pèrs ha gudagnà.

Varianta

Memori tactil: Las chaussas dal guaud vegnan reproducidas sin arschiglia. Dus tocs tutgan alura adina ensemen ed ils scolars dattan il memori cun egls serrads.

Quartet

Quest gieu vegn giugà en gruppas da 4–6 persunas e consista da cartas, sin las qualas èn nudads ils nums da quatter animals che fan mintgamai part d’ina gruppa. Tut las cartas vegnan repartidas sin tut ils giugaders e tut las giugadras. Da mintga gruppa d’animals datti quatter cartas. La finamira èsi da chattar tut las quatter cartas per las pudair metter sin maisa. Ins po chattar ina carta cun dumandar in auter giugader, sch’el haja la carta giavischada. Sche quai è il cas, sto lez dar la carta a quel ch’ha dumandà. Sche quai n’è betg il cas, po l’auter giugader cuntinuar a tschertgar las cartas che mancan per pudair metter alura ina gruppa – pia in quartet – giu sin maisa. Tgi ch’ha recaltgà ils pli blers quartets ha gudagnà.

Quatter gudogna

Quest gieu vegn giugà en gruppas da dus. Sin in fegl è nudada ina rait cun differents verbs. Ils scolars prendan insatge da scriver, mintgin in’autra colur. In scolar cumenza a scriver en in dals champs da la rait il verb en la dretga furma, quai vul dir el conjughescha il verb en la persuna ch’è nudada da vart sanestra. L’auter scolar controllescha, sche questa furma è correcta ed emplenescha alura sez in champ en la rait. La finamira è da furmar en la rait ina retscha da quatter da l’atgna colur. Quai po capitar a moda e maniera orizontala, verticala u diagonala.

Reversi

Il gieu vegn giugà en gruppas da dus. Ins dovra ina tavla da gieu e cartas da differentas colurs (ina colur davant e davos). Quatter cartas vegnan plazzadas amez la tavla da gieu, duas dad ina colur e duas da tschella colur (vesair illustraziun 1). Las ulteriuras cartas vegnan maschadadas e repartidas als dus giugaders.

Mintga giugader ha ina colur e metta las cartas da sia colur sin la tavla da gieu. La finamira è d’enserrar las cartas da l’adversari cun las atgnas cartas (vesair illustraziun 2). Quai po capitar a moda orizontala, verticala u diagonala. En quest mument dastga il giugader prender la carta da l’adversari, dir il cuntrari (u la furma feminina dal pled) e volver quella per uschia engrondir il dumber da las atgnas cartas. Quai po dentant mo succeder, sche la furma è correcta. Sche quai n’è betg il cas, tutga la carta vinavant a l’adversari ed il gieu cuntinuescha. Il gieu è finì, cura che tut las cartas èn messas sin la tavla da gieu. Gudagnà ha il giugader ch’ha las pli bleras cartas da sia colur sin la tavla da gieu.

Sa zuppar

Tut ils scolars – danor in – sa zuppan en il guaud. In scolar, il tschertgader, serra ils egls e dumbra fin 100. Sinaquai va el a tschertgar ses conscolars. Mintga conscolar ch’el chatta sto suandar el pass per pass uschia ch’i dat ina serp da persunas. Las persunas ch’il tschertgader n’ha anc betg chattà han la pussaivladad da deliberar las autras tras in segn da salid («winke-winke»). Sch’il tschertgader vesa però quest salid, sto era questa persuna al suandar, uschiglio dastga la persuna deliberada puspè sa zuppar.

Schef, schef

Ils scolars sesan tuts sin ina sutga en in rudè. In scolar è il schef, ses vischin è ses substitut (viceschef) e quels che suondan han ils numers 1, 2, 3 ed uschia vinavant. Sin commando dal schef sblatschan tuts l’emprim sin las chommas, lura en ils mauns (mintgamai cun omadus mauns), cun il polesch dretg sur il givè dretg e lura cun il polesch sanester sur il givè sanester enavos, uschia ch’i dat mintgamai in ritmus da quatter. Tar il polesch dretg sto l’uffant dir sia posiziun (schef, viceschef u in dals numers) e tar il polesch sanester exprima il medem uffant il numer da quel uffant ch’el vul clamar (p.ex.: schef – trais). Lura cuntinuescha l’uffant clamà cun ses numer ed in’auter numer. Sch’insatgi fa in sbagl, sto el sa metter a la fin da la colonna ed ils numers pon alura midar. La finamira è da na far nagins sbagls e da daventar uschia schef da la gruppa.

Star en ina retscha

Ils scolars ston sa posiziunar en ina retscha logica tenor lur grondezza. Ils pitschens stattan alura da la vart sanestra ed ils gronds da la vart dretga. Sch’i fa da basegn, pon ils scolars discurrer in cun l’auter. Quest gieu pon ins far en il plenum da la classa u sco concurrenza tranter duas gruppas. La gruppa ch’ha finì sco emprima ha gudagnà. Il medem pon ins era far cun ils numers da chalzers, cun ils mais da naschientscha e cun ils bustabs dal num/prenum en la successiun alfabetica.

Tabu

La scolasta reparta a mintga scolar ina carta, sin la quala è nudà in animal. Il scolar sto alura empruvar da descriver la chaussa senza duvrar il num da l’animal e las ulteriuras expressiuns ch’èn scrittas sin la carta. Il vischin dal scolar ch’è en acziun controllescha che quel na dovria betg pleds scumandads. Ils auters scolars engiavinan l’animal tschertgà.

Varianta

Ins po furmar duas gruppas che giogan ina encunter l’autra. Mintga gruppa elegia in scolar che descriva tschintg cartas d’animals, entant ch’ils auters engiavinan. La gruppa che dumogna quest pensum sco emprima ha gudagnà.

Indicaziuns bibliograficas

Instrucziuns da gieus per en scola. (Tenor ils cudeschs da lingua da la scola primara, da ‹Puntinas›, 2. classa, fin ‹Sgurdins›, 6. classa). Tut ils dretgs d’autur(a) / chasa editura resalvads. Ediziun epub: www.chattà.ch (2016).